BODOLAND रादाब- बाक्सा, 20 आगष्ट: बर’नि थुनलाइ मुलुगाव सासे राफोद लिरगिरि महरै सिनायथि होनाय, “मैहुर” सल’मा (1980) बिजाबनि थाखाय बयजोंबो मिथिजानाय, मैहुर सल’मा बिजाबनि थाखाय- “समेस्वरी ब्रह्म थुनलाइयारि बान्था” मोनगिरि, आसाम सोरखारनिफ्राय “थुनलाइयारि पेनसन” मोनगिरि (2011), बि.टि.सि. सोरखारनिफ्राय- “प्रमद चन्द्र ब्रह्म थुनलाइयारि बान्था” (2014) मोनगिरि, इंखंनि मेन अफ दा इयार बान्था मोनगिरि गेदेमा थुनलाइगिरि धरनीधर औवारीनि सेथि थैनाय सानखौ बाक्सा जिल्लानि सिमलागुरि (मायनाव गामियाव) सालबारि जिल्ला बर’ थुनलाइ आफादनि बेन्दोंआव थानाय गुदि बर’ थुनलाइ आफाद आरो दख’रा दुलाराय बर’ फरायसा आफादा फालिदों । धरनीधर औवारिनि गोथार मुंख्लं खामफायाव अनजालि बिसि बिबारि औवारीया गिबियै बिबार बावो आरो आलारि बाथि फोजोंजेनो बेनि उनाव फारि फारियै सालबारि जिल्ला बर’ थुनलाइ आफादनि आफादगिरि दमबरुधर बसुमतारी, गाहाय नेहाथारि- बिक्रम बसुमतारी , गब’र्धना गुदि बर’थुनलाइ आफादनि आफादगिरि आलाराम गयारि, नेहाथारि बन’मालि बसुमतारी आरो गब’र्धना दख’रा एबसुनि आफादगिरि मुस्रि चन्दन मछाहारी बिथांमोनजों लोगोसेनो ओनसोलनि गोबां समाज सिबियारिफोरा बिबार बावलांङो । धरनीधर औवारीया फोरोंगिरि हाबा मावनाय, समाजारि हाबा मावनायजों लोगोसे थुनलाइ सोरजिनाय गोबां बिहोमा होलांबाय । बर’, असमिया आरो इंराजि राव-थुनलाइ जौगानाय फारसे गोबां बिहोमा होलांदों धरनीधर औवारीया । बर’ थुनलाइनि फोथाराव बिथांनि सोरजिनाय फोसावजानाय मख’जाथाव खन्थाइ, रायथाइ, सावरायथाइ, सुंद’ सल’, सल’मा, बायदि बिजाबफोरा जादों